​'n Johannesburg huis se opknapping | homify | homify
Johannes van Graan 27 June, 2017 12:00
Dit is mos nou maar in die mens se natuur om van plan te verander, om altyd iets nuuts en mooier te wil hê. Dit geld natuurlik ook vir ons huise en hoekom ons derduisende rande op opknappings spandeer om ons leefspasies meer modern en groter te maak.
Vandag se 'voor en na' stukkie fokus op 'n Johannesburg huis wat, sonder om lelik te wees, bietjie outyds lyk. Maar gelukkig het die slim en kreatiewe mense by Stena Argitekte 'n blink ontwerp om hierdie huisie in iets nuuts te omskep.
Kom ons kyk bietjie wat hul planne behels…
Ons hou van baksteenmure, ons hou van dakteëls en ons is mal oor ligte en neutrale kleure – MAAR ons hou ook van strukture en spasies wat nuut en leefbaar lyk, en alhoewel hierdie huis dalk as 'modern' beskou kon word eens op 'n tyd, is dit glad nie meer die styl wat hy vandag het nie.
Selfs die tuin lyk bietjie gehawend.
Die nuwe ontwerp
Kan jy glo hierdie is hoe die nuwe huis dalk kan lyk? Met 'n ekstra verdieping, nuwe boumateriale, sjiek kleurskemas en 'n parmantige tuinstyl, kan mens skaars glo so 'n opknapping is moontlik – en tog is dit!
Natuurlik sal die opknapping die huis se agterkant ook optower in iets nuuts, en hier sien ons hoe die agterkant omskep kan word in 'n luukse kuierarea, kompleet met balkonne, afdak stoep en swembad.
Die lekkerste deel van so 'n opknappingsprojek? Om nuwe meubels en dekorstukkies te koop! Kyk net na hierdie moderne stoele en koffietafel wat 'n blink styl aan die agterstoep verleen.